(6) โครงการในอนาคต

ธุรกิจถ่านหินในประเทศ

เพื่อเพิ่มศักยภาพด้านการนำเข้าถ่านหินมาจำหน่ายให้กับลูกค้าในประเทศ บริษัท ลานนารีซอร์สเซส
จำกัด (มหาชน) มีโครงการลงทุนปรับปรุงศูนย์จำหน่ายถ่านหินอยุธยา
ซึ่งเดิมเช่าพื้นที่มาดำเนินการเพียง 12 ไร่ โดยจะลงทุนซื้อที่ดินเนื้อที่ 31 ไร่ 29 ตารางวา
ที่อำเภอนครหลวง จังหวัดพระนครศรีอยุธยา
เพื่อก่อสร้างคลังเก็บถ่านหินและปรับปรุงท่าเทียบเรือให้สามารถรองรับการนำเข้าถ่านหินได้ถึง
200,000 ตัน โครงการนี้จะใช้เงินลงทุนทั้งสิ้น 325 ล้านบาท โดยลงทุนในปี 2551 จำนวน 270
ล้านบาท และลงทุนในปี 2552 อีกจำนวน 55 ล้านบาท
คาดว่าปริมาณการขายถ่านหินนำเข้าที่ผ่านศูนย์จำหน่ายแห่งนี้จะเพิ่มขึ้นไม่ต่ำกว่าปีละ 1,000,000
ตัน (ทั้งนี้ไม่รวมถ่านหินที่นำเข้ามาขายและส่งให้ลูกค้าโดยตรงโดยไม่ผ่านศูนย์จำหน่ายแห่งนี้)
คาดว่าจะคืนทุน (PAYBACK PERIOD) ประมาณ 3-4 ปี
ศูนย์จำหน่ายถ่านหินแห่งนี้จะสร้างรายได้และกำไรเพิ่มมากขึ้นในอนาคตตามราคาถ่านหินที่มีแนวโน้มปรับตัวสูงขึ้นอย่างต่อเนื่อง

ธุรกิจถ่านหินต่างประเทศ

LANNA (SINGAPORE) PTE. LTD. ซึ่งเป็นบริษัทย่อยที่บริษัท ลานนารีซอร์สเซส จำกัด (มหาชน)
ถือหุ้นอยู่ร้อยละ 100 ของทุนที่ชำระแล้วได้ทำสัญญาร่วมทุนเมื่อปี 2548
เพื่อเข้าไปพัฒนาเหมืองถ่านหินแหล่งที่ 3 ซึ่งตั้งอยู่ที่อำเภอคูเตย จังหวัดกาลิมันตันตะวันออก
ประเทศอินโดนีเซีย ในเขตสัมปทานของ PT.SINGLURUS PRATAMA (SGP)
โดยได้รับอนุญาตจากรัฐบาลอินโดนีเซียให้เข้าไปถือหุ้นใน SGP ร้อยละ 65 ของทุนที่ชำระแล้วโดย
SGP ได้รับสัมปทาน COAL CONTRACT OF WORK จากรัฐบาลอินโดนีเซียให้ทำเหมืองถ่านหินออก
จำหน่ายมีกำหนดเวลา 30 ปี คิดเป็นเนื้อที่ประมาณ 21,466 เฮกตาร์ หรือประมาณ 134,162.5
ไร่ซึ่งจากการสำรวจในเบื้องต้นประเมินว่าจะมีปริมาณสำรองถ่านหินในแหล่งนี้มากกว่า 25 ล้านตัน
คาดว่าจะเริ่มผลิตถ่านหินจากแหล่งนี้ออกจำหน่ายได้ประมาณกลางปี 2551 เป็นต้นไป
ซึ่งจะสร้างรายได้และกำไรเพิ่มมากขึ้นในอนาคตตามแนวโน้มของราคาถ่านหินที่ปรับตัวสูงขึ้นอย่างต่อเนื่อง

ธุรกิจเอทานอลสำหรับเพื่อใช้เป็นเชื้อเพลิง

บริษัท ไทย อะโกร เอ็นเนอร์ยี่ จำกัด (มหาชน) ซึ่งเป็นบริษัทย่อยที่บริษัท ลานนารีซอร์สเซส
จำกัด (มหาชน) ถือหุ้นอยู่ร้อยละ 75.75
ของทุนที่ชำระแล้วมีโครงการเกี่ยวเนื่องกับธุรกิจเอทานอลที่อยู่ในระหว่างดำเนินการดังต่อไปนี้

1.  โครงการจัดตั้งโรงงานผลิตเอทานอลจากมันสำปะหลัง : ในปี 2550 ที่ผ่านมาบริษัท ไทย
    อะโกร เอ็นเนอร์ยี่ จำกัด (มหาชน)
    ได้รับใบอนุญาตจากกรมโรงงานอุตสาหกรรมให้ขยายกำลังการผลิตเอทานอลเพิ่มขึ้นอีก
    200,000 ลิตรต่อวัน โดยจะก่อสร้างโรงงานผลิตเอทานอลแห่งใหม่ (สายการผลิตที่ 2)
    ที่ใช้มันสำปะหลังเป็นวัตถุดิบในพื้นที่ต่อเนื่องกับโรงงานแรก (สายการผลิตที่ 1)
    ที่อำเภอด่านช้าง จังหวัดสุพรรณบุรี ซึ่งจะมีผลประโยชน์ร่วม (SYNERGY) จากสายการผลิตที่
    1 โดยสามารถใช้ไบโอก๊าซ
    ระบบการเก็บและขนถ่ายเอทานอลรวมทั้งใช้กำลังคนและการบริหารงานร่วมกันได้อย่างมีประสิทธิภาพ
    โครงการนี้ได้รับสิทธิประโยชน์พิเศษจากการส่งเสริมการลงทุนตามพระราชบัญญัติส่งเสริมการลงทุน
    พ.ศ. 2520 โดยจะเริ่ก่อสร้างในปี 2551 และคาดว่าจะผลิตเอทานอลในสายการผลิตที่ 2
    ออกจำหน่ายได้ประมาณปลายปี 2552 เป็นต้นไป
    ซึ่งจะสามารถสร้างรายได้และกำไรให้เพิ่มมากขึ้นในอนาคต

2.  โครงการวิจัยและพัฒนาวัตถุดิบสำหรับผลิตเอทานอล :
    เพื่อสร้างแหล่งอุปทานวัตถุดิบที่มั่นคงทั้งในเรื่องปริมาณ
    คุณภาพและราคาสำหรับการผลิตเอทานอล ซึ่งมีการใช้วัตถุดิบประเภทน้ำตาล (SUGAR-BASED
    FEEDSTOCK) ในปัจจุบันและในอนาคตจะมีการใช้วัตถุดิบประเภทแป้ง (STARCH-BASED
    FEEDSTOCK) ด้วย บริษัทฯ
    จึงได้ลงทุนดำเนินโครงการวิจัยและพัฒนาพืชผลทางการเกษตรที่สามารถนำมาใช้เป็นวัตถุดิบในการผลิตเอทานอล
    โดยมีเป้าหมายที่จะจัดตั้งระบบส่งเสริมเกษตรกรรมในพื้นที่ใกล้เคียงเพื่อทำการเพาะปลูกพืชที่เป็นวัตถุดิบในการผลิตเอทานอลส่งให้กับโรงงานของบริษัท
    ไทย อะโกร เอ็นเนอร์ยี่ จำกัด (มหาชน) ในลักษณะ CONTRACT FARMING
    ตลอดจนทำการพัฒนาระบบการผลิตโดยใช้เครื่องจักร
    และพัฒนาสายพันธุ์พืชที่ให้ผลผลิตสูงและเหมาะสำหรับใช้เป็นวัตถุดิบในการผลิตเอทานอล

3.  โครงการศึกษาการบำบัดและใช้ประโยชน์น้ำเสียจากขบวนการผลิตเอทานอล :
    เพื่อให้การบำบัดและใช้ประโยชน์น้ำเสียจากขบวนการผลิตเอทานอลเป็นไปอย่างมีประสิทธิภาพและยั่งยืนในอนาคต
    โดยมีเป้าหมายที่จะบำบัดน้ำเสียจากขบวนการผลิตเอทานอลให้เป็นระบบ ZERO DISCHARGE
    คือจะไม่มีการระบายของเสียจากขบวนการผลิตเอทานอลออกสู่สิ่งแวดล้อมภายนอกเลย
    โดยจะลงทุนในโครงการบำบัดน้ำเสียด้วยระบบระเหยน้ำ (EVAPORATION) เป็นเงินประมาณ
    240 ล้านบาท เพื่อแก้ปัญหาน้ำเสียอย่างเบ็ดเสร็จเป็นระบบ
    คาดว่าจะเริ่มก่อสร้างในไตรมาสที่ 2 ของปี 2551 และแล้วเสร็จประมาณกลางปี 2552
    โดยไอน้ำที่ได้จากการบำบัดน้ำเสียด้วยระบบนี้
    สามารถนำไปใช้ในขบวนการผลิตเอทานอลและใช้ในการผลิตกระแสไฟฟ้าได้ซึ่งจะทำให้ประหยัดต้นทุนพลังงานและลดปัญหาสิ่งแวดล้อมด้วย

4.  โครงการผลิตสินค้าที่เป็นอนุพันธ์ของเอทานอล :
    เนื่องจากปัจจุบันเกิดภาวะอุปทานส่วนเกินของเอทานอลที่ใช้เป็นเชื้อเพลิงสำหรับตลาดในประเทศ
    แม้รัฐบาลจะมีมาตรการกระตุ้นอุปสงค์ของเอทานอลแล้วก็ตามแต่ไม่สามารถรองรับปริมาณการผลิตเอทานอลที่เพิ่มขึ้นของทั้งอุตสาหกรรม
    ด้วยเหตุนี้จึงมีความจำเป็นที่จะต้องกระจายความเสี่ยงด้านการตลาด
    โดยการสร้างความหลากหลายของผลิตภัณฑ์และแสวงหาช่องทางตลาดใหม่ๆ
    โดยจะศึกษาความเป็นไปได้ของการผลิตสินค้าที่เป็นอนุพันธ์ของเอทานอลที่มีศักยภาพทางการตลาดได้แก่กรดอะซีติก(ACETIC
    ACID) และเอธิลอะซีเทต (ETHYL ACETATE)
    ตลอดจนเตรียมความพร้อมสำหรับการส่งเอทานอลออกไปจำหน่ายยังต่างประเทศในปี 2551
    ด้วย